
Pisica verde 
de Elise Wilk 


Acest text s-a născut în cadrul proiectului Practică teatrală în regiunile Centru şi Nord Vest, 
organizat de Teatrul '74 din Târgu Mureş 

PERSONAJE: 


Dani 
Bianca 
Boogie 
Robert 
Roxana 


Flori 


Personajele acestei piese au între 16 şi 19 ani. Acțiunea se petrece în zilele noastre, într-un cartier 
mărginaş al unui oraş de provincie. Multe, multe blocuri de patru etaje cu vopseaua scorojită, câteva 
magazine, un parc. Peste toate se înalță, ca o fantomă, ruinele fostului combinat chimic. Noaptea târziu, 
după ce în spatele tuturor ferestrelor se face întuneric, singura lumină este un laser verde de discotecă care 


se plimbă încet peste oraş. 

1. BIANCA 


DANI: 

Ţi-ai imaginat vreodată o pisică verde? Să ştii că e 
o chestie cât se poate de frumoasă, crede-mă pe 
cuvânt. 

Nu ştiu cum să-ți explic. Imaginează-ți o pisică 
normală. Cu dungi sau simplă. Şi după aia 
gândeşte-te la aceeaşi pisică, numai că verde. 

Arată super mişto, cumva ireal. 

Adică imaginează-ţi că mergi pe stradă, în zona aia 


naşpa cu blocuri din spatele combinatului. Şi totu” 


e gri. Vezi babe cu plase în mână care ies din 
magazinul de pâine. Vezi femei cu cearcăne care întind rufe pe balcon. Auzi muzică populară de la parter şi 
vezi tot felu” de loseri în şlapi de plastic care sparg seminţe în fața blocului. Şi peste tot e un miros din ăla 
de untură prăjită care acoperă tot cartieru” ca o umbrelă imensă şi grețoasă. 

Şi deodată vezi o pisică verde. Poate e la un geam de bucătărie. Poate traversează aleea din faţă de la non 


stop. Poate tocmai se strecoară printre picioarele îmbrăcate în pantaloni de trening ale şefului de scară. 

BIANCA: 

Dacă pui o monedă de 50 de bani pe linia de tramvai şi o ridici după ce 
trece tramvaiu”, poţi să vezi pe ea prima literă din numele tipului care o să 
fie soțul tău. La trenuri nu e valabil, adică dacă încerci chestia asta în gări, 
o să îți iasă o literă greşită şi asta o să te bage mai târziu în tot felu” de 
încurcături. Da” cu tramvaiu” funcționează. Lu” Dana de la 3 i-a ieşit O, 
da” ea spunea că e O, pentru că e convinsă că o să se mărite cu un străin. 
Eu cred că e adevărat. Pentru că am pus de vreo 8 ori şi niciodată nu mi-a 
ieşit nimic. Serios. Nici o literă. Ar fi fost ciudat să iasă ceva. Pentru că eu 


n-o să am nici un soţ. 


Mă gândesc că un soţ ai la 20 de ani sau aşa. 


Şi eu n-o să am niciodată 20 de ani. Nu ştiu dacă asta e bine sau rău. 


BOOGIE: 

Deci fii atent. E simplu. Umpli un pahar cu apă şi dizolvi în el un praf pe care-l faci din toate pastilele pe 
care le găseşti în casă. Eu ultima dată mi-am făcut din ceva pilule pe care le ia maică-mea, nişte chestii mici 
şi colorate ca nasturii de la şorțul lu’ Scufiţa Roşie. Deci pui apa, dizolvi praful. După care nu-ţi mai rămâne 


decât să înghiţi tot ce e în pahar. Şi în câteva secunde o să porneşti într-o super călătorie cu un avion mic şi 

roz. O să vezi pe geam mii şi milioane de peştişori portocalii şi o stewardeză cu aripi de plastic o să-ţi toarne 


whisky în pahar în timp ce avionu‘ ăsta o să zboare cu 3.000 de kilometri la oră şi o să taie toţi norii în două. 


DANI: 

În momentu” în care vezi chestia asta, parcă totu” se transformă. Îți dai seama, în toată mizeria aia apare 
deodată o pisică verde. Şi ți se pare că nu mai eşti pe stradă în cartieru” ăla naşpa ci undeva într-o chestie... 
nu ştiu cum să explic, că nu prea există cuvinte pentru asta, şi atunci când nu există cuvinte înseamnă că e 


ceva cât se poate de bun. 


BOOGIE: 

După câteva minute o să aterizezi 
într-un fel de sat la marginea mării unde, 
într-o casă cu uşi de ciocolată, te 
aşteaptă o doamnă cu coc alb care 
tocmai ţi-a făcut budincă de zmeură. 
Imaginează-ţi c-o să mănânci sub o tufă 


de liliac. Şi deodată apare iubita ta din 


liceu îmbrăcată în fustă de blugi şi te ia 


ELISE WILK - PISICA VERDE 
LiterNet.ro, 2012 


în braţe. Sau tipa aia din tramvai cu palton roşu care s-a uitat o secundă în ochii tăi şi la care te gândeşti de 


atunci în fiecare dimineaţă. Sau vecinul tău Maxi cu care înveleai toate fotoliile din casă în vată de zahăr. 


BIANCA: 

Da” nu-mi pare rău că n-o să mă mărit. O tipă cu soţ poartă poşetă de piele, miroase mereu a detergent şi 
plânge des. De cele mai multe ori plânge în WC, ca să n-o audă nimeni, da” câteodată nu se poate abţine şi 
plânge în staţia de autobuz, de față cu o groază de oameni. Stațiile de autobuz sunt făcute ca să aştepţi 
autobuzul, nu să plângi. Aşa că femeile astea ar trebui să se abţină şi să meargă într-un loc unde nimeni nu 


se uită ciudat la tine dacă plângi. 


DANI: 

Dacă-ţi imaginezi ceva suficient de mult, chestia aia după un timp începe să existe. 

La mine a durat cam trei ani cu pisica. Mă refer, până să existe. Am văzut-o într-o după masă. A apărut în 
Carrefour, în coşul de cumpărături al unui moş care stătea în faţa mea la coadă. A stat acolo pentru trei 
secunde şi sunt sigur că nimeni în afară de mine nu a văzut-o. Şi chestia asta m-a făcut să mă simt cât se 


poate de bine. 

BOOGIE: 

Gândeşte-te că sub tufa aia de liliac o să apară cine vrei tu. Şi dacă nu vrei să vină nimeni, nu apare nimeni. 
Pentru că acolo se întâmplă numai ce vrei tu. 

O să mă întrebi dacă o să te mai poți întoarce vreodată acasă. Şi eu îţi spun că da, pentru că eu am fost acolo 
şi acum sunt aici. Aşa că n-ar trebui să-ți fie frică. Trebuie numai să dizolvi praful ăla în apă şi să închizi 


ochii. 


BIANCA: 

Eu n-am plâns niciodată. Ştiu că pare freaky şi-aşa, da” mi-a povestit maică-mea că nici când eram bebeluş 
nu plângeam. Ai mei au fost foarte îngrijoraţi, au crezut că am ceva. N-am plâns nici când a murit Mister 
President. Aşa îl chema pe hamsteru” meu. Eu m-am bucurat, pentru că am ştiut că o să se reîncarneze în 
om, ŞI asta e o uşurare pentru că înseamnă că poţi în sfârşit să bei cola şi să conduci maşini, nu să stai non 
stop într-o cuşcă plină cu rumeguş şi să te plictiseşti de moarte. Mi-ar plăcea sincer să se fi reîncarnat într-o 
actriță din aia care se plimbă cu decapotabila prin California şi îi flutură păru” în vânt. Da” n-am de unde să 
ştiu, poate o să devină vreun homeless sau vreun politician sau o chelneriță. În orice caz, cred că orice e mai 
bine decât hamster. 

Eu n-o să mă reîncarnez. Adică ordinea e asta: mai întâi eşti animal, apoi om. Dup” aia nu mai eşti nimic. 


Nu ştiu dacă asta e bine sau rău. 

Nu ştiu ce animal am fost, da” cred că broască ţestoasă sau aşa, că alea trăiesc vreo 500 de ani şi atunci 


Dumnezeu probabil că a zis: de data asta tre” să fie mai scurt, aşa că mi-a programat numai... 


DANI: 
16 ani. Cam atât părea să aibă. Nu mă dau în vânt după tipe de-astea super tinere. Numai că fata asta avea pe 


ea un tricou pe care era o pisică verde. 


BIANCA: 

Eu m-am dus la club pentru că Dana mi-a spus că ştie din surse sigure c-o să vină Robert. 

Şi cum Robert tocmai se despărțise de tocilara aia din 10 C, era chiar un moment bun să stau de vorbă cu el. 
După ce am stat pe scaun până la 2 noaptea şi am băut vodkă şi am fumat pachetu” de ţigări a” lu’ Roxana 
care se pupa în spate cu un pletos, mi-am dat seama că nu e nici o şansă să apară Robert şi am zis că mă car 


acasă. 


DANI: 


Trebuie doar să închizi ochii şi să-ţi imaginezi pisica verde. 


BIANCA: 


Şi a apărut tipu” ăsta, Dani, care a zis că dacă am chef putem să dăm o tură cu maşina. 

DANI: 


Şi dacă ţi-o imaginezi destul de puternic, începe să existe. 


BIANCA: 
Cred că s-a uitat la mine din cauza tricoului. Mi l-a adus soră-mea din Franţa. La început era negru şi avea 
aplicată o pisică albă dintr-un fel de cauciuc. Şi maică-mea a băgat tricou” în maşina de spălat cu ciorapii ăia 


verzi a lu” soră-mea. Când l-a scos, pisica se făcuse verde. Mi s-a părut cumva cool. 


DANI: 


Cre” că tipa băuse cel puţin juma” de litru de vodkă la cât de tare îi sticleau ochii. 


BIANCA: 


Era prima dată când un tip mă invita să mă plimb cu maşina, aşa că n-am ştiut ce să spun. 


DANI: 
Nici n-am vrut să intru în vorbă cu ea. Am vrut doar să mă uit din celălalt capăt al clubului la pisica aia 


verde de pe tricou şi să mă simt bine. 

BIANCA: 


De fapt eram convinsă că o să spun nu. 


DANI: 
Eram convins că asta o să fac toată noaptea. O să stau şi-o să mă holbez la pisică. 


A observat că mă uit la ea. S-a uitat şi ea spre mine. 


BIANCA: 
Şi fix în momentu” ăla în care am vrut să spun că n-am chef să mă plimb cu maşina a apărut Robert. De 


mână cu Alina din 10 B. Şi atunci m-am enervat atât de tare încât am spus OK. 


DANI: 


Atunci am mers la ea şi am întrebat-o dacă nu vrea să vină să dăm o tură cu maşina. 


BIANCA: 
Câteodată mă gândesc că a fost vina lui Robert. Dacă n-ar fi apărut de mână cu aia, cre” că nu m-aş fi dus cu 


tipul ăsta în maşină. 

BOOGIE: 


Dacă închizi ochii şi apeşi tare de tot, o să vezi o groază de puncte portocalii şi-o să ameţeşti. 


BIANCA: 


Cre“ că aş mai fi băut vreo 4 pahare de vodkă. Şi m-aş fi dus la el. 


DANI: 


A spus OK. Şi fix în momentu‘ ăla o lumină din aia de laser a căzut pe pisica de pe tricou. 


BOOGIE: 


Eu când închid ochii, printre punctele ălea portocalii o văd pe ea. 


BIANCA: 


Mi-am luat geaca. 


DANI: 


Am mers spre ieşire. 


BIANCA: 


Nu mi-am luat la revedere de la nimeni. 


DANI: 


Pisica de pe tricou sclipea. 


BOOGIE: 


Are căciula roşie pe cap. 


BIANCA: 


Tipu‘ mi-a spus... 


DANI: 


Maşina e parcată în spatele combinatului. 


BIANCA: 


Aşa că am mers încolo. 

DANI: 


Am ieşit din club şi am mers spre maşină... 


BIANCA şi DANI (împreună): 


Prin zăpada. 


DANI: 


Care strălucea ca un glob disco. 

2. BOOGIE 


BOOGIE: 

Căciula roşie o are de la mine. Mi-a luat vreo cinci luni s-o tricotez. De ziua ei am împachetat-o frumos şi 
i-am pus-o pe preşul de la intrare. Am sunat la uşă. Şi am fugit. Eram în clasa a şaptea. Noi ne-am certat în 
clasa a şasea, la început. De fapt, nu ne-am certat. N-a mai vorbit cu mine. Dar a doua zi când am mers la 
şcoală am văzut-o în stație. Cu căciula pe cap. Şi de atunci în fiecare iarnă o văd numai cu căciula asta. 
Într-o dimineaţă, la şcoală, s-a mutat în bancă cu Roxana. Pur şi simplu, fără să-mi spună nimic. l-am scris 
un bileţel în care am cerut să-mi explice de ce. Şi i-am desenat un dinozaur pe biletul ăla. Era semnul nostru. 
Ea m-a învăţat să desenez un dinozaur fără să ridic creionul de pe hârtie. Şi acum mai ştiu. Nu mi-a răspuns 
la bilet şi în pauză a râs de mine cu Roxana şi Dana şi mi-a aruncat penarul pe geam. A doua zi mi-au 
schimbat sandwich-ul şi mi-au pus unul cu pastă de dinţi în loc de unt. Eu i-am mai scris un bileţel şi am 
mai desenat un dinozaur şi i l-am băgat în cutia poştală. N-a răspuns nici la ăsta. De ziua mea taică-miu a 


găsit în cutia noastră poştală o hârtie pe care era desenat cu carioca un dinozaur în multe, multe culori. 


FLORI: 


Ultima dată am văzut-o... 

BOOGIE: 


Vineri era în toaleta fetelor cu Dana şi Roxana şi... 


FLORI: 


Se dădea cu ruj. În faţa oglinzii din hol. 


BOOGIE: 


Nici măcar nu m-a salutat. 


FLORI: 


Nici măcar nu m-a salutat când a ieşit pe uşă. 


BOOGIE: 


Nici măcar n-a întors capul. 


FLORI: 


A plecat şi nu s-a uitat în urmă. 

BOOGIE: 


De multe ori mă gândesc că dacă ar fi fost în continuare prietena mea... 


FLORI: 


Ştiu că-i o tâmpenie, dar 


BOOGIE: 


poate că nu s-ar fi întâmplat nimic dacă 


FLORI: 


poate ar fi fost altfel dacă nu făceam eu vraja aia. 


BOOGIE şi FLORI (împreună): 


poate că nu s-ar fi întâmplat nimic dacă 


FLORI: 
nu m-ar fi enervat în halul ăla. Da, surorile mai mici pot fi ale dracului de enervante. Şi câteodată îţi doreşti 
să nu mai existe. Intr-o zi, când era încă un bebeluş, mama a plecat până la o vecină şi m-a lăsat singură cu 


ea. Eu am luat toate pernele din casă şi am îngropat-o sub ele. Am luat fierul de călcat. Am apăsat pe 

pernele alea până n-am mai putut. La un moment dat s-a deschis uşa. A intrat mama. M-a dat la o parte şi a 


scos-o de sub mormanu” ăla de perne. Era verde. Mi-a venit să râd. 


BOOGIE: 


Aş face orice s-o aduc înapoi. 


FLORI: 


Cu vrăjile ne ocupam de când eram mici. Nu se îndeplineau niciodată. 


BOOGIE: 
Dacă vrei să te întâlneşti cu cineva pe care nu l-ai mai văzut de mult, tot ce tre” să faci e să înghiţi o cutie 


întreagă cu aspirine. 


FLORI: 

Dacă vrei ca cineva care a plecat de acasă să se întoarcă, tot ce trebuie să faci e să pui, timp de 33 de zile, 
câte un pătrăţel de ciocolată sub preşul din faţa uşii. Aşa mi-a spus Vero de la etajul doi şi eu am pus 
ciocolată sub preş timp de 33 de zile şi am aşteptat să se întoarcă tata. De fapt, ciocolata au mâncat-o Vero 


cu soră-mea. Şi asta m-a enervat îngrozitor. 

BOOGIE: 
Eu aşa am făcut, şi chiar am văzut-o pe ea. Era foarte aproape de mine. Am încercat să ajung la ea, da” nu 
puteam să înaintez, mă afundam într-un fel de vată. Atunci am vrut s-o strig, da” nu puteam să deschid gura, 


că se umpluse de spumă. 


FLORI: 

Dacă vrei ca cineva să te placă, îţi trebuie o foaie de hârtie pe care a scris şi 
o fotografie de-a lui. Le dai foc într-o noapte cu lună plină, între orele 3 şi 
4, iar cenuşa o arunci într-o apă curgătoare în timp ce spui tot felul de 
lucruri în latină. Peste 9 zile o să vină. Şi o să vorbească cu tine. Am făcut o 
dată chestia asta. Cu soră-mea. A furat o lucrare de control de-a lu’ Robert 
ăla. A printat o fotografie de-a lui de pe net. Le-a dat foc şi a aruncat cenuşa 


în WC. În timpu” ăsta eu citeam din manualul de latină. Au trecut 9 zile şi 


nu s-a întâmplat nimic. 


BOOGIE: 
Cu antibioticele funcționează mai bine, da” e mai periculos. Dacă nu vomiti la timp, poți s-o păţeşti. Cel mai 
bine e să le combini. Câte una din toate felurile. Atunci vezi nişte lucruri aşa de frumoase că nu-ţi vine să te 


mai întorci. 

FLORI: 
Dacă vrei să vezi cum o să arate locul unde o să pleci după ce mori, pune o oglindă în faţa altei oglinzi. 
Uite-te înăuntru până ameţeşti. Dar ține minte: nu prea e bine sa faci asta. Pentru ca sunt şanse mari să ți se 


întâmple ceva rău. 


BOOGIE: 


Mă gândesc că poate şi ea e pe undeva şi vede lucruri aşa de frumoase că nu vrea să se mai întoarcă. 


FLORI: 
Dacă vrei să i se întâmple ceva rău cuiva, rupe un nasture de pe paltonul cuiva care a murit şi coase-l pe 


paltonul lui. 


BOOGIE: 
Jur că dacă s-ar întoarce nici măcar nu mi-aş mai dori să fie din nou prietena mea. Nu i-aş mai pune 
dinozauri în cutia poştală. N-aş mai plânge seara în pat pentru că nu m-a salutat la şcoală. Şi n-aş mai înghiți 


nici o singură pastilă. 

FLORI: 

Vara trecută mi-a stricat sandalele cu strasuri. Mi le cumpărasem din banii primiți de la tata. Aşa că țineam 
foarte mult la ele. Le-a pus înapoi în cutie fără să zică nimic. Eu m-am enervat atât de tare că mi-am dorit să 
dispară şi să n-o mai văd niciodată. 

Nu ştiam pe nimeni care a murit. Aşa că am furat nasturele de la muzeul de istorie, de pe o haină de militar. 


Şi 1 l-am cusut de palton. 


BOOGIE: 


Dacă s-ar întoarce... 


FLORI: 


Dar vrăjile nu reuşesc. 


BOOGIE: 


N-o să se-ntoarcă. 


FLORI: 


Totuşi mă gândesc că de data asta a funcționat. Şi că e vina mea. 

3. ROBERT şi ROXANA 


ROBERT: 
Nu mulţumesc, nu fumez. Mai întâi o să am o mare rugăminte la dumneavoastră. N-aş vrea să afle părinții 


mei c-am fost aici. E mai bine să nu ştie. 


ROXANA: 
Chiar pot să iau o țigară? Mulţumesc. N-am mai putut să ţin în mine. 
Am făcut o groază de tâmpenii până acu”, eu şi 


cu Bianca, da’ mereu am scăpat. 


ROBERT: 

Ştiţi, ei îmi plătesc meditațiile la şase materii. 
Vor să învăţ un pic mai mult. Din toamna 
viitoare o să mă transfer la cel mai bun liceu din 
oraş. După ce termin liceul o să dau la medicină 
în străinătate. Pentru că ei vor ce e mai bun 


pentru mine. 

ROXANA: 

Tot timpu” am zis că am avut un fel de înger norocos sau aşa. Chiar aşa 
spuneam eu cu ea. Era îngeru' nostru la comun. Am împărțit totu’. 
Sandwich-urile mele le făceam pe din două, că ea nu avea niciodată. Şi ruju’ 
meu cu sclipici l-am împărțit. Şi parfumu” Adidas. De ce să nu ne împărțim şi 
îngeru'? Doar e înger, poa” să aibă grijă de amândouă! Îl chema Victor, pe 
înger. Ea i-a dat numele. Vorbeam mereu cu el, amândouă. Mereu când 
mergeam în cluburi sau aşa lăsam un pic de vodkă pe fundu’ paharului. 
Pentru el. Să nu râdeţi de mine. Ne-a salvat când am copiat la chimie şi am 
scăpat de corigenţă. Şi când am furat vopseaua aia de păr din supermarket şi 
nu ne-a prins. Sau când am dormit sub un pod când am fugit de acasă vara 


trecută că voiam să mergem la mare. Şi n-am păţit nimic. 


ROBERT: 


Am înţeles că m-aţi chemat aici pentru că ea a scris despre mine în jurnalul ei. In primul rând vreau să vă 
spun că trebuie să fie o confuzie. Nu cred că se referea la mine. Cred că numele Robert este destul de des 
întâlnit şi de aceea e posibil să fie vorba despre alt Robert. Ea e într-a zecea, eu sunt a unşpea. Dar nu cred 


că am vorbit cu ea mai mult decât strictul necesar. Nu face parte din cercul meu de prieteni. 

ROXANA: 

Eu l-am văzut pe îngeru” nostru, pe Victor. M-am îmbătat o dată tare, tare de tot şi mi s-a făcut rău de am 
crezut că mor. Am ajuns la spital şi au băgat ăia o groază de tuburi în mine. Când am deschis ochii, am 
văzut tavanu” ăla alb de spital, şi el zbura foarte aproape de tavan. Avea aripile transparente, ca la libelule. 


Atât mai ţin minte. Dup” aia a dispărut. 


ROBERT: 

Să ştiţi că tot ce ştiu despre ea ştiu de la alţi colegi. Direct nu mi-a spus niciodată nimic. Am înţeles că stă 
într-un cartier din marginea oraşului. Eu locuiesc în centru pentru că părinții mei au vrut ce e mai bun pentru 
mine. Mai ştiu că nu are tată. Nu ştiu dacă a murit sau dacă părinții ei au divorţat pentru că nu mă 
interesează. Nu ştiu ce note lua. Eu mă străduiesc să fiu între primii trei. Tata mi-a spus că cei care sunt 
primii la învăţătură o să fie mai târziu primii în viață. Cred că am fost împreună la mai multe petreceri 
organizate de şcoală. Dar n-am dansat niciodată cu ea. Deocamdată n-am timp să iau lecţii de dans. Pe locul 


întâi trebuie să fie învățătura. 


ROXANA: 
Nu ştiu ce-o fi pățit acum îngeru” nostru. Mă gândesc că poate totuşi a fost prea mult pentru el, să aibă grijă 


de două nebune. Poate-o fi murit sau aşa. Că n-or fi trăind veşnic îngerii, mai mor şi ei. 


24 


ELISE WILK - PISICA VERDE 
LiterNet.ro, 2012 


ROBERT: 
Nu am nici o prietenă. Este prea devreme pentru vârsta asta. O să am timp mult şi bine de prietene, dar cred 
că momentul cel mai bun pentru asta este prin facultate sau chiar după ce termini. Acum nu mă interesează 


fetele. Cred că asta m-ar distrage de la învăţat. 


ROXANA: 

Vedeţi, ea s-a sărutat cu mai mulți tipi. Da” i-a plăcut numai de unu” singur, de Robert. Din clasa a cincea îi 
place de el. Toată lumea ştia. Şi el a fost un nesimtit, în sensu” că ştia perfect cât de mult îi place ei de el şi 
cu toate astea şi-a bătut joc de ea şi i-a dat speranţe. Adică dacă cuiva îi place de tine şi ţie nu prea îți place 
de el, măcar eşti corect şi nu-i dai speranţe. Aşa-i sau nu-i aşa? Şi ce credeţi că a făcut? S-a pupat cu ea în 
club, într-o noapte. A doua zi la şcoală nici măcar n-a băgat-o în seamă. Şi după două zile deja umbla de 


mână cu o alta. Vă daţi seama ce idiot. 


ROBERT: 
Nu am fost niciodată în clubul „President”. Ştiu unde e, e prin zona combinatului. Ştiu că mulţi dintre 
colegii mei merg acolo sâmbătă seara. Sincer, cred că este pierdere de vreme. La vârsta asta nu ar trebui 


să-ți pierzi nopțile. 

ROXANA: 
Noi sâmbătă seara mai ieşeam în club să bem. Ei îi dă voie maică-sa. E un pic mai altfel decât alți părinți. O 
lăsa să fumeze şi să se vopsească în cap. Ai mei sunt plecați în Spania, eu stau cu bunică-mea. Când 


adoarme, plec de acasă. 


ROBERT: 

Să vă zic ce am făcut sâmbătă? Bine, vă spun tot. De dimineaţă am mâncat omletă cu părinţii mei. În fiecare 
sâmbătă dimineață mănânc omletă cu părinţii mei. De obicei în timpul săptămânii nu avem timp să mâncăm 
împreună, pentru că ne trezim la ore diferite, dar sâmbăta e altceva. După ce am mâncat, tata m-a dus cu 
maşina până în fața blocului unde stă profesorul de matematică. La meditații am stat 2 ore. De la 11 la 1. La 


] am mers acasă. 


ROXANA: 

În sâmbăta aia am ieşit în club. Uitaţi care a fost faza. Eu n-am mai suportat s-o văd aşa. Mă-nţelegeţi, 
suferea. Aşa că vineri în pauza mare am mers la Robert şi l-am întrebat dacă e vreo şansă să fie din nou cu 
ea. Mi-a promis că o să vină sâmbătă seara în „President”. Aşa că ne-am dus acolo să-l aşteptăm. Ea s-a 


aranjat special pentru întâlnirea asta. S-a machiat şi şi-a luat un tricou mişto cu o pisică verde pe el. 


26 


ELISE WILK - PISICA VERDE 
LiterNet.ro, 2012 


ROBERT: 

La 2 am mâncat de prânz cu părinţii mei. La 3 ne-am urcat toţi în maşină. M-au lăsat în faţa halei de tenis. 
Şi au plecat mai departe. Spre casa lor de vacanță. M-am antrenat de la 3 jumate la 5 jumate. La 6 eram deja 
acasă şi o aşteptam pe profa de bio. Ea vine la domiciliu. Am făcut meditații de la 6 la 8. La 8 a plecat. Eu 
mi-am încălzit la microunde ce mi-a lăsat mama. Am mâncat. l-am sunat pe ai mei şi am vorbit cam 20 de 
minute. La 9 am mers în sufragerie şi am aprins televizorul. M-am uitat la ,„ Vrei să fii miliardar”. Am ştiut 


aproape toate răspunsurile. Ştiaţi că războiul de 100 de ani a durat 116? 


ROXANA: 
Robert a apărut foarte târziu, cred că era vreo 3. Eu sincer m-am bucurat când l-am văzut. Şi cel mai tare 
m-am bucurat când a venit ea la mine şi mi-a spus că pleacă să se plimbe puțin cu el. Da, au plecat împreună 


din club. Era 3 jumate. 


ROBERT: 
Am adormit la reclame. Nu ştiu cât era ceasul, probabil 11 fără ceva. M-am trezit în jur de 3 dimineaţa. 


Ştiam cât e ceasul pentru că m-am uitat la mobil. La televizor era o emisiune cu politicieni. 


PA 


ELISE WILK - PISICA VERDE 2 g 
LiterNet.ro, 2012 


ROXANA: 
Ştiu sigur că m-am uitat la ceas că am vrut să plec şi eu spre casă. Am zis că mai stau juma’ de oră, că 


tocmai băgase muzică faină şi-aveam chef să mă zbânţui un pic. 


ROBERT: 
Am stins televizorul. M-am dus în camera mea. M-am dezbrăcat şi m-am băgat în pat. Nu mai ţin minte ce 


am visat. 

4. DANI 


DANI: 
Noaptea nu visez. Da” câteodată, înainte să adorm, îmi imaginez 


chestii. 


BIANCA: 

În fiecare seară, înainte să adorm, îmi imaginam tot felu” de lucruri. De 
obicei, nu erau adevărate. Cele mai multe lucruri pe care mi le 
imaginam au legătură cu Robert. De exemplu, îmi imaginam că eu şi 
cu el avem mulţi ani, vreo 40 sau aşa. Locuim într-o căsuță undeva la 
malul mării. Cu gresie roşie în bucătărie. Dimineaţa bem cafea cu lapte 
pe balcon. Câteodată mi-e ruşine de lucrurile astea. Mă gândesc oare 


ce ar crede Robert dacă ar şti. 


DANI: 
Câteodată, seara înainte să adorm, închid ochii şi văd în faţa mea un fel de film alb-negru. E ziua mea. 
Împlinesc 10 ani. Tata merge cu mine să-mi cumpere o bicicletă. Merg cu el de mână pe bulevardul 


principal până ajungem la magazin. Bicicleta străluceşte în vitrină. Eu miros cauciucul de la roți. După aia 

filmul se colorează. Şi nu mai e adevărat. leşim din magazin. Mă urc pe bicicletă şi pedalez până în faţa 
blocului. Tata urcă cu bicicleta pe scări. Intrăm în casă. În sufragerie mă aşteaptă toţi copiii din bloc cu un 
tort mare până în tavan. Eu suflu în lumânări. Şi filmul dispare. Filmul adevărat e aşa: după două luni 


bicicleta dispare. Ca şi cum n-ar fi fost. A vândut-o ca să facă rost de bani de băutură. 


ROBERT: 

Sâmbătă a fost o zi ca oricare alta. Adică o zi de căcat. Am mâncat de dimineaţă cu ai mei şi m-au tot frecat 
la cap. Dup” aia taică-miu m-a dus cu maşina la profu” de mate. Am stat în scara blocului până s-a 
îndepărtat maşina. Dup” aia am mers la biliard şi am frecat-o pe acolo două ore. Am sunat-o pe curva aia de 


Monica şi n-a vrut să vină, idioata. La 1 am mers acasă. 


DANI: 

Eu m-am băgat în pat, am închis ochii, şi mi-am imaginat cum mă plimb cu o bicicletă nou-nouţă prin 
cartier. Ştiam că tata n-o să poată s-o vândă niciodată. Pentru că n-avea cum să ajungă la ea. După un timp 
am început să-mi imaginez şi alte lucruri: că am o pereche de adidaşi noi, că merg la mare sau că sertarul de 
la noptieră e plin de gumă de mestecat. M-am gândit că ar fi bine să am şi un animal de casă, aşa că mi-am 
imaginat o pisică. Am vrut să fie mai specială, aşa că mi-am imaginat că are blana verde. M-am gândit la ea 


în fiecare zi. Până a apărut. 

BIANCA: 

Am avut o dată un creion care îmi purta noroc. De la Robert. Am fost la el în clasă şi i l-am furat de pe 
bancă. Eram printr-a şaptea. Era un creion normal, cu dungi negre şi galbene, ros cu dinții pe amândouă 
părțile. Fără gumă de şters în capăt. Asta pentru că în clasa a şaptea mâncam toate gumele de şters din 
capătul creioanelor, ca să scăpăm de coşuri. Chiar a funcționat. La început, luam creionul cu mine peste tot. 
Dup’ aia mi s-a făcut frică să nu-l pierd. Aşa că l-am lăsat acasă, în noptieră. Într-o zi a dispărut. Mi-l 


aruncase maică-mea. A fost cea mai groaznică zi din viața mea. 


DANI: 

Am avut o dată o cutie de metal. O ţineam sub pat. În fiecare duminică puneam bani în cutie. Doi ani am 
făcut asta. Până s-au strâns destui ca să pot să-mi plătesc şcoala de şoferi şi să pot conduce Fordu” ăla vechi 
a” lu” tata care ruginea în garaj. Am scos cutia de sub pat. Şi când am deschis-o, era goală. Am ştiut cine a 
luat banii. M-am pus în pat şi m-am holbat la tavan câteva ore. La un moment dat a apărut pisica verde şi s-a 
ghemuit lângă mine. Am mângâiat-o pe blana verde. A fost prima şi singura dată când am atins-o. 


Taică-miu s-a întors acasă după vreo 3 zile. Băuse toţi banii. 


ROBERT: 
După ce am mâncat de prânz, ai mei m-au dus la tenis şi s-au cărat la ţară. Au spus că se întorc abia 


duminică, da” parcă nu-mi venea să cred. M-am antrenat două ore şi m-am dus acasă. Am sunat-o pe profa 

de bio să nu mai vină, că sunt răcit. În săptămâna aia am chiulit aproape de la toate meditaţiile. Am numărat 
banii - erau destul de mulți, adică suficienţi să o prostesc pe deştepta de Monica. Am frecat-o la rece pe net 
vreo două ore şi am mai aburit vreo două gagici. l-am sunat pe ai mei de control. Nu de alta da? mă 
gândeam că poate îmi fac o surpriză şi apar înapoi acasă. Păreau OK. Am sunat-o pe proasta de Monica. 


Mi-a respins toate apelurile, s-o ia dracu”. Aşa că m-am enervat şi am sunat-o pe Alina din 10 B. 


BIANCA: 
Sâmbătă seara ne promisese maică-mea că facem popcorn şi ne uităm la un film. Numai că s-a cărat în oraş 
cu nu ştiu ce tip. A spus să n-o aşteptăm. Aşa că eu am rămas cu soră-mea care a spus că îmi poate desena 


tot felu” de modele pe unghii. Numai că n-aveam chef de asta. 


DANI: 

Sâmbătă dimineaţa l-am găsit pe taică-miu în bucătărie. Înşirase pe jos toate spaghetele pe care le gătisem 
eu cu o seară înainte. Carnea tocată o mânjise pe geam. Stătea la masă şi râdea de unu” singur. Eu mă uitam 
la el şi nu-mi venea să cred. Şi deodată, pe masa de bucătărie a apărut pisica. Atunci l-am ridicat de la masă, 
l-am dus în dormitor, l-am dezbrăcat şi l-am băgat în pat. Pisica a venit cu mine. După ce am făcut curăţenie 


în bucătărie, i-am luat lu” taică-miu toți banii din buzunar. Şi am plecat. 

ROBERT: 

A zis că are alt program în seara asta. Eu am zis că am o propunere mult mai bună pentru ea şi că să renunţe 
la program. A râs ca proasta şi a zis OK. Am tras pe mine geaca de piele şi m-am dat cu parfumu” ăla a” lu’ 
tata cu care le înnebunesc pe toate fraierele. Am comandat un taxi şi am mers la florărie unde am dat o 
groază de bani pe un bucheţoi de lalele. Vă daţi seama, lalele în plină iarnă. Tre” să fii oarbă sau handicapată 
să nu pici pe spate la aşa ceva. Normal că a picat pe spate. Am întrebat-o unde vrea să mergem şi a spus că 
în „President”. Eu am minţit-o că înainte tre” să trecem pe la mine pe acasă că am uitat să iau nişte bani. A 


venit. 


BIANCA: 

Aşa că am vorbit cu Roxana şi cu Dana care au spus că merg în „President”. Mi-am luat tricou” cu pisică, 
blugii strâmţi şi cizmele cu toc. Am luat trusa de machiaj a lu’ maică-mea şi m-am dat cu verde pe la ochi şi 
cu o groază de rimel. La final m-am dat cu ruj. Am văzut o chestie ciudată în oglindă. Era soră-mea care 
apropia o oglindă mică de buzunar de oglinda mare. Tâmpenii de-ale ei. Mi-am luat geaca şi căciula. Am 
ieşit pe uşă. Clubu” e fix peste drum de blocu” unde stau, aşa că n-am avut mult de mers. Am ajuns şi am 


băgat câteva pahare de vodkă. Am dansat. 

ROBERT: 

Îmi place să duc gagicile la mine acasă. Rămân impresionate, în puii mei. Şi cedează mai repede. Am 
prostit-o pe Alina să-mi facă un masaj că mă doare spatele şi normal că am ajuns să facem şi alte chestii 
până la urmă. Ne-am tot prostit până pe la unu şi ceva noaptea şi eu nu mai aveam chef de nici un 
„President”. Da” ca a tot insistat. Aşa că am mers. A luat lalelele cu ea. În taxi mi-am dat seama că de fapt 


nu mai am chef de ea şi mă gândeam s-o las baltă prin club şi să plec cu alta. 


DANI: 

Cu o parte din bani bag benzină. Mă plimb aiurea prin oraş. Stau la un semafor şi deodată văd pisica verde 
cum traversează pe trecerea de pietoni. Întorc maşina. Mă iau după ea. Conduc prin ceaţă. Până ajung în 
spatele combinatului. Pisica dispare. Cobor din maşină şi o iau pe jos până aud muzică şi văd cum zăpada se 
colorează în albastru, apoi în verde, apoi în mov. Sunt în faţă la „President”. Mă gândesc că eu n-am fost 
niciodată într-un club. Şi că poate n-ar fi rău să intru. 


Am intrat. După câteva minute am văzut-o pe tipa asta, Bianca, cu pisica verde pe tricou. 


BIANCA: 


Şi a apărut tipu” ăsta, Dani, şi am plecat cu el. 

DANI: 


Am ajuns la maşină. Am deschis. S-a urcat în față şi şi-a pus centura. 


BIANCA: 


Ai cumva o țigară? 


DANI: 


Nu fumez. Da’ dacă vrei pot să-ţi cumpăr un pachet de la benzinăria aia de la ieşire din oraş. 


BIANCA: 


Şi-ţi ajung banii şi de-o sticlă de ceva? 


DANI: 


Păi ce-ai vrea să bei? 


BIANCA: 


Vodkă cu suc de mere. 

DANI: 


N-am mai fost niciodată singur în maşină cu o fată. Aşa că n-am prea ştiut despre ce să povestim. 


BIANCA: 


Până am ajuns la benzinărie n-a mai zis nimic. Am tăcut şi eu, că nu prea ştiam ce să zic. 


DANI: 
Am oprit la benzinărie şi am cumpărat țigări, o sticlă de vodkă, un suc de mere şi nişte pahare de plastic. Ea 
în timpu” ăsta aştepta în maşină şi deodată am simţit, aşa, un fel de bucurie, ca 1.000 de raze de soare care te 


împung în burtă. 


BIANCA: 


A oprit la benzinărie şi a intrat. 


DANI: 
Am plătit. 


BIANCA: 


Eu am rămas singură în maşină. 

DANI: 
M-am îndreptat spre uşă. M-am oprit. Şi m-am uitat din nou spre ea, cum stătea în maşină. Cu o căciulă 


roşie pe cap. 


BIANCA: 


Pentru o secundă m-am gândit 


DANI: 


M-am gândit că acolo, la mine în maşină, e o fată care are un tricou pe care e o pisică verde. 


BIANCA: 


să mă dau jos din maşină şi să plec. 


DANI: 


M-am întors în maşină şi i-am dat pachetul de ţigări. 


BIANCA: 


Da’ numai pentru o secundă. 

DANI: 


M-a întrebat dacă am o brichetă. 


BIANCA: 


Pentru că de fapt aveam chef să fumez o țigară şi să bag un pic de vodkă cu suc de mere. 


DANI: 


Am spus că nu. 


BIANCA: 


Tipu” s-a întors şi mi-a dat pachetul de țigări. 


DANI: 


Atunci m-am întors în benzinărie. 


BIANCA: 


Doar că uitase să ia brichetă. 

DANI: 


Am cumpărat o brichetă. 


BIANCA: 


S-a întors în benzinărie să cumpere. 


DANI: 
M-am uitat din nou spre ea cum stătea acolo, în maşină, şi mă aştepta. Era aşa de bine că stătea acolo în 


maşină şi atunci am simţit că ea n-are voie să se ducă acasă. 


BIANCA: 


Am rămas singură în maşină cu țigările şi cu plasa unde era sticla de vodkă şi pentru o secundă m-am gîndit 


DANI: 


Că ea trebuie să stea cu mine 


BIANCA: 


Să le iau, să cobor din maşină şi să fug 

DANI: 


Toată noaptea 


BIANCA: 


Da” numai pentru o secundă 


DANI: 


Şi toată ziua următoare 


BIANCA: 


Pentru că de fapt eram curioasă ce-o să se mai întâmple în noaptea aia 


DANI: 


M-am întors la maşină, i-am dat bricheta 


BIANCA: 


Şi ce-o să mai zică tipu” ăsta ciudat 


DANI: 


Şi-a aprins o țigară 


BIANCA: 


S-a întors cu o brichetă 


DANI: 


Am pornit motoru’ 


BIANCA: 


Mi-am aprins o țigară 


DANI: 


Şi am plecat 


BIANCA: 


A pornit motoru”. 

DANI: 


Afară din oraş 


BIANCA: 


Şi am plecat. 


DANI: 


M-am uitat la ea 


BIANCA: 


Fumam şi mă uitam pe geam cum alunecă pe lângă noi case, copaci şi dealuri 


DANI: 


Fuma şi era ceva atât de frumos 


BIANCA: 


Şi mă simţeam bine. Dispăruse şi efectu” vodcii din club. Aşa că aveam chef să mai beau un pic. 

DANI: 


Ceva ce nu se poate descrie în cuvinte. 


BIANCA: 


Unde mergem? 


DANI: 
Ai fost vreodată pe dealu” ăla mare de unde se vede 


oraşu'? 

5. FLORI 


FLORI: 

În noaptea aia am visat o chestie ciudată. Am visat că Bianca s-a întors acasă pe la 4. Şi-a pus pe balcon 
toate hainele, ca să iasă fumul din ele. 

Dimineaţa am băut cafea cu lapte în bucătărie şi a apărut mama care s-a apucat să ne povestească cât de 
mişto e nou” ei tip. Bianca a zis să facem popcorn şi să ne uităm la film. Mama i-a dat bani să meargă jos la 
alimentară să ia popcorn. Când a vrut să plece, nu-şi găsea căciula aia roşie. Tot țipa că „unde mi-e căciula, 
unde mi-e căciula”. 


Atunci m-am trezit. Era 9 dimineaţa, duminică. Eram singură. 


ROXANA: 

Mi s-a cam rupt filmu” în seara aia. Când m-am trezit cât de cât, plecase aproape toată lumea cunoscută. 
Nici ea nu mai era. M-am gândit că o fi plecat cu Robert sau aşa. Sau nu m-am gândit la nimic... Dracu” mai 
ştie... 

Mă mir cum puii mei am ajuns acasă. Adică nu mă mir. A fost Victor, îngeru’. A doua zi, duminică, am stat 


cuminte în casă şi am ajutat-o pe bunică-mea să facă curat. 

FLORI: 

Maică-mea a apărut abia spre seară. Cică a venit să ne lase nişte bani de mâncare, că ea câteva zile o să 
lipsească. Am zis că bine şi am închis uşa după ea. Nu i-am spus de Bianca. Mi-era frică să nu mă certe. De 
fapt mă gândeam că sigur o să apară. 


Telefonu’ mobil şi-l lăsase acasă. Aşa că n-aveam cum s-o sun. 


ROXANA: 


Luni la şcoală am observat că n-a ajuns la prima oră. Da” nu mi s-a părut ciudat. 


FLORI: 


Duminică spre luni n-am dormit deloc. Luni dimineața m-am dus la ea la şcoală. 


ROXANA: 


In prima pauză a apărut soră-sa. M-a întrebat dacă ştiu ceva de Bianca. 


FLORI: 
Am spus: Dacă până ajung la şcoală văd 9 câini, înseamnă că o să se întoarcă. 


N-am văzut decât şapte. 

ROXANA: 


Cică nu ajunsese acasă. De sâmbătă seara. 


FLORI: 
La semaforul din fața şcolii am spus: Dacă până se face verde trec 4 maşini albastre, o să se întoarcă. 


N-a trecut decât una. 


ROXANA: 
M-am speriat. Atunci am zis că eu am plecat mai repede din club şi că ea a rămas. Că dacă spuneam că a 
plecat ea mai repede, soră-sa ar fi tot insistat să mă-ntrebe dacă nu cumva îmi amintesc cu cine a plecat. Şi 


eu chiar nu mai ţin minte nimic. Mi s-a rupt filmu” complet. 


FLORI: 
După ce am intrat în şcoală, am spus: Dacă Roxana e îmbrăcată în fustă, o să se întoarcă. 
Roxana era în blugi. Mi-a spus că au fost împreună în „President” sâmbătă seara, da” că ea a plecat mai 


repede acasă. Şi că n-a mai vorbit cu ea de atunci. 

ROXANA: 

După ce-a plecat soră-sa, m-am apucat să iau la întrebări pe toată lumea care a fost în „President” în seara 
aia. Nimeni n-a văzut-o când a plecat. L-am întrebat pe Robert ce-a vorbit cu ea şi mi-a spus că nici măcar 
n-a văzut-o. Şi mi s-a părut cam dubios. Alina, o tipă din 10 B, mi-a spus că ea a mers cu Robert în club şi 
că ţine minte perfect că Bianca a ieşit cu un tip mai înalt în geacă neagră. Şi asta mi s-a părut dubios. Pentru 


că Bianca nu pleacă cu tipi necunoscuți. 


FLORI: 


M-am speriat. Şi am sunat-o pe mama. 


47 


ELISE WILK - PISICA VERDE 48 
LiterNet.ro, 2012 


6. BIANCA şi DANI 


BIANCA: 
Nu fusesem pe dealu” de unde se vede oraşu?. Ştiu că acolo mergi dacă ai un iubit cu maşină şi ai chef să 
faci tot felu” de tâmpenii. De obicei, acolo se merge vara. Mai ales că poţi să te dai jos din maşină, să te urci 


pe capotă şi să te uiţi la stele. 


DANI: 


Ştiam că pe dealu” unde se vede oraşu” merg ăia care au o iubită. 


BIANCA: 


Şi iarna nu e prea romantic, că e frig şi dacă e ceaţă nu vezi nimic din oraş şi nici o stea. 


DANI: 
Ea a spus că OK, să mergem. Atunci m-am gândit că dacă ea e cu mine în maşină şi mergem pe deal 


noaptea înseamnă că e iubita mea. Şi am simțit ceva frumos. 


BIANCA: 


Am zis că OK, mergem. 

DANI: 


Ceva ce nu se poate descrie în cuvinte. 


BIANCA: 
Mi-a părut un pic de tot rău, pentru că eu de fapt voiam să merg acolo prima dată cu Robert, atunci când o 


să aibă maşină. 


DANI: 


Am început să urc serpentinele şi razele alea de soare continuau să mă împungă în burtă 


BIANCA: 


De nu ştiu câte ori, seara înainte să adorm, îmi imaginam că merg pe deal cu Robert. 


DANI: 


Şi mi s-a făcut frică. 


BIANCA: 


Oprim maşina, ne urcăm pe capotă şi vedem apusul. 

DANI: 


Pentru că nu ştiam ce trebuie să fac acolo, pe deal, şi în acelaşi timp 


BIANCA: 
Da” eram prea curioasă ce-o să se întâmple în continuare. În timp ce urcam serpentinele şi brazii treceau pe 


lângă noi 


DANI şi BIANCA (împreună): 


Mă simţeam bine 


DANI: 


Conduceam prin ceață pe serpentine 


BIANCA: 


Nu prea vedeai în față din cauză de ceaţă, şi atunci mi s-a făcut puţin frică 


DANI: 


După un timp am ajuns în locul unde vin tipii ăia cu iubitele lor şi îşi parchează maşinile 

BIANCA: 


Da” după aia am ajuns şi m-am gândit că o să desfacem sticla de vodkă 


DANI: 


Şi în maşina mea era o fată. Şi asta mă făcea să mă simt 


BIANCA: 


Şi atunci m-am simţit 


DANI şi BIANCA (împreună): p ? 


Cât se poate de bine. 


BIANCA: 

A oprit motoru’. Eu am luat sticla de vodkă şi am turnat în paharele alea de plastic. 
Peste vodkă am turnat suc de mere. El a spus că nu bea, că e cu maşina. Atunci 
m-am gândit că e totuşi un tip de treabă. Eu niciodată nu m-aş fi dus cu el dacă n-ar 
fi fost de treabă. În plus, îl aveam pe Victor, îngeru” meu şi-a lu’ Roxana. Care 


sigur era şi el pe acolo, pe deal, şi se uita la noi. 

DANI: 


Şi-a turnat nişte vodkă în pahar. Eu n-am vrut. Mi se face scârbă de la miros. 


BIANCA: 
Am băut vodkă cu suc şi-am fumat vreo 5 ţigări. În timpu” ăsta mă gândeam că probabil tipu” o să vrea la un 
moment dat să mă sărute. Nu ştiam dacă asta e bine sau rău. Aşa că mi-am mai turnat un pic de vodkă ca să 


mă ameţesc. 


DANI: 
A băut vodkă cu suc şi a fumat vreo 5 ţigări şi eu mă uitam la ea şi mă gândeam că e aproape incredibil că 


sunt acolo cu ea 


BIANCA: 


El se uita la mine şi nu zicea nimic 


DANI: 


Atunci am ştiut că ea n-o să mai plece nicăieri, pentru că n-o să-i dau drumu” 

BIANCA: 


Nu bei măcar suc de mere? 


DANI: 


Deodată mi s-a făcut chef să văd tricou” ăla cu pisica verde pe el 


BIANCA: 


Mi-a spus să-mi dau jos hainele şi să rămân în tricou 


DANI: 


Nu te speria, că nu se întâmplă nimic. 


BIANCA: 


Mi s-a făcut frică. 


DANI: 


Mi-a plăcut mult tricoul tău. Şi aş vrea să-l mai văd. 

BIANCA: 


Da” în acelaşi timp mi-era super cald de la vodkă şi eram amețită aşa că n-am vrut să-l supăr pe tip 


DANI: 


Ai mai văzut vreodată o pisică verde în afară de asta de pe tricou? 


BIANCA: 
Nu. 


DANI: 
Mă uitam la ea şi mă gândeam că la un moment dat 
o să trebuiască s-o las să plece şi simţeam cum o 


mie de lame de ras mi se înfig în piele 


BIANCA: 


Mi s-a făcut frig, da” n-am avut curaj să-l întreb dacă pot să mă îmbrac la loc. 

DANI: 
Eu atunci când mă simt rău, îmi imaginez o pisică verde. Să ştii că dacă-ţi imaginezi ceva suficient de mult, 


chestia aia după un timp începe să existe. 


BIANCA: 


Nu cred. Eu mi-am imaginat o grămadă de chestii care nu s-au întâmplat niciodată. 


DANI: 


A început să tremure 


BIANCA: 


A început să se învârtă totu” cu mine. Şi mi-am dat seama că vreau acasă. 


DANI: 


Tremura şi ţinea mâna strâns pe paharu” ăla de plastic cu vodkă. 


BIANCA: 


Vreau să plecăm. 

DANI: 


Păi de ce nu vrei să mai stăm? 


BIANCA: 


Mi-e rău de la băutură. 


DANI: 


Da” eu vreau să mai stăm. O să-ți revii. 


BIANCA: 


Uite, dacă vrei putem să ne vedem mâine. Venim iarăşi aici, dacă vrei. 


DANI: 
Nu te cred. 


BIANCA: 


Lasă-mă să iau măcar puloverul pe mine. 

DANI: 


Bine. 


BIANCA: 

Mi-am mai aprins o ţigară. Mi-am dat seama că sunt super trează şi că mi-a trecut toată ameţeala. De la 
frică. Atunci l-am mai rugat o dată să mă ducă acasă. A spus că i s-a terminat benzina din rezervor şi că 
n-avem cu ce ajunge în oraş. Atunci am vrut să deschid portiera să ies. A blocat-o. Am început să plâng. 
Pentru prima dată în viaţa mea. L-am întrebat ce să fac ca să mă lase să plec. Mi-a spus că nu mă lasă. 


Atunci am început să-l lovesc cu pumnii. 


DANI: 
I-am spus să-şi imagineze o pisică verde şi mi-a spus că sunt nebun şi că s-o las în pace. I-am spus că oricât 


de rău ar fi, dacă-şi imaginează pisica, o să fie mai bine. 


BIANCA: 


Mi-am dat seama că n-are sens să mai țip şi să-l mai lovesc. 

DANI: 
A spus că nu înțelege şi că e o tâmpenie. Atunci m-am apropiat de ea. Puţea îngrozitor a vodkă. Fix ca 


taică-miu. Mirosu” ăla m-a urmărit de când eram mic. Şi mi s-a făcut scârbă. 


BIANCA: 
M-am gândit la mama. Şi la Robert. Şi m-am gândit la tata. Pe care nu l-am mai văzut de 


trei ani. El m-a învăţat să desenez un dinozaur fără să ridic creionul de pe hârtie. 


DANI: 
Am strâns-o de gât. Am întrebat-o dacă acum vede pisica. A deschis ochii. Erau aproape 
transparenți. A dat din cap în semn că da. Am spus că dacă o doare, să se gândească la 


pisică şi n-o să mai simtă nimic. A dat din cap în semn că da. Şi atunci am strâns cât de 


tare am putut. 

7. PISICA VERDE 


BOOGIE: 

Dacă închizi ochii şi apeşi tare de tot, o să vezi o groază de puncte portocalii şi-o să amețeşti. Eu mereu 
închid ochii când îmi amintesc de dimineaţa aia când m-a trimis maică-mea să duc gunoiu”. L-am aruncat în 
tomberon şi am vrut să mă-ntorc. Da” mi s-a părut că văd ceva roşu în zăpadă. M-am apropiat, m-am aplecat 
şi am ridicat de pe jos căciula ei roşie. Căciula pe care o tricotasem eu. M-am speriat tare de tot. Am fugit în 


bloc şi am sunat la ea la uşă. A deschis maică-sa. Când a văzut căciula, a început să plângă. 


FLORI: 

Ştiu că pare o tâmpenie, da” e adevărat. Ştiţi puricii ăia din televizor, când nu se prinde nici un canal? De 
fapt puricii ăia fac legătura cu morții. Tanti Nuţi de la parter cică aşa comunică cu bărbatu-su. Şi o cred. 
Peste câţiva ani o să pot şi eu să vorbesc cu ea. Ştiu sigur. Trebuie numai să exersez. O să stau în fiecare zi 


în faţa televizorului şi o să încerc să prind frecvenţa aia. Până o să reuşesc. 


ROBERT: 
E incredibil ce s-a întâmplat. Adică chestii de-ăstea vezi la televizor şi-aşa, şi dup” aia râzi şi mergi să bei o 
bere sau să agăţi vreo gagică pe net. Da” dacă ți se întâmplă ţie, sau cuiva pe care cunoşti, te cam ia cu fiori 


în puii mei şi nu-ţi mai arde nici de bere, nici de gagici. 

Au găsit-o până la urmă. 

Într-o gaură de canal, aproape de blocu” unde stătea. 

Învelită în nişte pungi de plastic legate cu scotch... 

M-am sărutat cu ea la un rev, anu” trecut. Acuma mă ia cu 
fiori când mă gândesc. Cică îi plăcea de mine. 

Nu-mi vine să mai fac nimic. Nici să învăţ, nici s-o ard aiurea 
prin oraş. Îmi vine numai să stau ca prostu” pe fotoliu şi să 
mă uit în tavan. 

E super naşpa, frate. Adică eu o să termin liceu”, o să intru la 
facultate, o să-mi iau maşină, o să am nu ştiu câte joburi şi o 


să am familie şi copii şi la un moment dat o să fiu un moş cu 


baston. Şi o să-mi amintesc mereu de chestia asta. Până o să 


mor. 


ROXANA: 
Mă trezesc, mănânc, mă îmbrac, mă dau cu spray, ies din bloc, traversez pe la chioşcul de ziare, ajung la 
şcoală, copiez la mate, chiulesc de la bio, fumez în parc, aştept să vină sâmbăta ca să merg în „President”. In 


telefonu” meu, la contacte, apare în continuare număru” ei. Nu pot să-l şterg. 

BOOGIE: 

Ştiţi ce aş avea chef acum? Să fiu pe acoperişu” de la Hotel Aro. Şi să văd oraşu” sub mine. Şi maşinile cum 
se mişcă pe stradă. Şi oamenii. Şi să am un tub cu un milion de pastile mici şi colorate pe care să le înghit. 
Şi să-mi crească nişte aripi mari de tot, din plastic, cu care să mă ridic şi să zbor departe, să mă înalt, aşa, 


până nu mai văd nimic. 


BIANCA: 

În apropiere de Pământ sunt vreo 7.000 de planete. Cele mai multe sunt verzi şi portocalii. Câteva au o 
coadă din foc. Ele se mişcă mereu, una în jurul alteia, cu viteză mare. Câteodată au o viteză atât de mare că 
se izbesc unele de altele şi atunci se sparg în milioane de bucățele mici care strălucesc şi astea sunt stelele. 
Ca să ajungi pe una din stelele astea, tre” să mori. Nu e cine ştie ce chestie. Toată lumea spune că înainte să 
mori îţi trece prin faţă un fel de film cu viaţa ta. E o tâmpenie. Înainte să mori, trăieşti. Şi după aia te trezeşti 
brusc pe una din stelele alea. Eşti un pic ameţit. Şi vezi totu’ cumva de sus. Eu m-am văzut pe mine în 


maşină. Tipu” ăsta, Dani, mă ținea în braţe şi vorbea cu mine. 


DANI: 
Ţi-ai imaginat vreodată o pisică verde? Să ştii că e o chestie cât se poate de frumoasă, crede-mă pe cuvânt. 
Nu ştiu cum să-ți explic. Imaginează-ți o pisică normală. Cu dungi sau simplă. Şi după aia gândeşte-te la 


aceeaşi pisică, numai că verde. 

Arată super mişto, cumva ireal. 

Adică imaginează-ţi că mergi pe stradă, în zona aia naşpa cu blocuri din spatele combinatului. Şi totu” e gri. 
Vezi babe cu plase în mână care ies din magazinul de pâine. Vezi femei cu cearcăne care întind rufe pe 
balcon. Auzi muzică populară de la parter şi vezi tot felu” de loseri în şlapi de plastic care sparg seminţe în 
fața blocului. Şi peste tot e un miros din ăla de untură prăjită care acoperă tot cartieru” ca o umbrelă imensă 
şi grețoasă. 

Şi deodată vezi o pisică verde. Poate e la un geam de bucătărie. Poate traversează aleea din faţă de la non 


stop. Poate tocmai se strecoară printre picioarele îmbrăcate în pantaloni de trening ale şefului de scară. 


- SFÂRŞIT - 

